15 dekabr kuni mahalliy vaqt bilan soat 04:15da Ozarboyjonning Azal aviakompaniyasi samolyoti Farg‘onaga kelib qo‘ndi. Bu haqda Uzbekistan Airports xabar bermoqda. Foto: ainonline Boku - Farg‘ona - Boku yo‘nalishini ochgan Airbus A320 borti an’anaviy tarzda suv arkasi bilan, ekipaj va yo‘lovchilar esa karnay va surnay sadolari ostida tantanali ravishda kutib olindi. Muntazam reyslar haftada bir marta — payshanba kunlari amalga oshirilishi rejalashtirilgan. Farg‘ona Ozarboyjon aviatashuvchisi parvoz qila boshlagan O‘zbekistondagi uchinchi shaharga aylandi. Bokudan Toshkentga reyslar haftasiga ikki marta - payshanba va yakshanba kunlari muntazam ravishda amalga oshiriladi. Bokudan Samarqandga - seshanba va payshanba kunlari. 1992 yilda tashkil etilgan «Ozarboyjon havo yo‘llari» (Azal) yirik aviatashuvchi bo‘lib, Boeing va Airbus samolyotlari zamonaviy parkiga ega bo‘lgan, MDH mamlakatlari aviatsiya hamjamiyatida yetakchilardan biri hisoblanadi.